HR Službeni list Europske unije C 481/21

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 481/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

Uredba Vijeća (EZ) br. 510/2006 o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (*1)

„VITELLONI PIEMONTESI DELLA COSCIA”

EZ br.: IT-PGI-0005-01198 – 18.2.2014.

ZOZP ( X ) ZOI ( )

1. Naziv

„Vitelloni Piemontesi della coscia”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla „Vitelloni Piemontesi della coscia” smije se upotrebljavati za meso dobiveno klanjem mužjaka i ženki goveda pasmine Piemontese upisanih u matične knjige ili dobivenih od roditelja koji su upisani u matične knjige, starih najmanje 12 mjeseci, koja su uzgojena i tovljena u području proizvodnje od odbijanja od mlijeka do klanja.

Trupovi životinja od kojih se dobiva meso „Vitelloni Piemontesi della coscia” ocjenjuju se primjenom „ljestvice Zajednice za klasifikaciju goveđih trupova”. Kategorije: A. trupovi nekastriranih mladih mužjaka mlađih od dvije godine; C. trupovi kastriranih mužjaka; E. trupovi ostalih ženki. Klase prema konformaciji: S, E i U. Za kategoriju E dopuštena je klasa R.

Stupanj prekrivenosti masnim tkivom: 1, 2. Težina hladnih trupova mora biti veća od: 360 kg za kategoriju A; 260 kg za kategoriju E; 320 kg za kategoriju C.

Prinos prilikom klanja mora biti jednak ili veći od 62 % za mužjake odnosno jednak ili veći od 59 % za ženke i kastrirane mužjake.

Razdoblje sazrijevanja treba trajati najmanje 4 dana počevši od datuma klanja.

pH-vrijednost trupova 24 sata nakon klanja mora biti manja od 6. Mjerenje pH-vrijednosti provodi se na mišiću Longissimus thoracis.

Raspon boje mesa jest od ružičaste do sjajno svjetlocrvene.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

Nakon odbijanja od mlijeka, do kojeg dolazi u dobi od 3 do 8 mjeseci, pa sve do klanja, prehrana goveda dijelom se sastoji od krmiva, a dijelom od koncentrirane hrane. Najmanje 70 % krmiva potječe s prirodnih ili uzgojenih pašnjaka koji se nalaze u području proizvodnje. Što se tiče koncentrirane hrane, radi se o jednostavnoj ili složenoj hrani za životinje, kojoj se mogu dodavati mineralni dodatci i vitamini dopušteni važećim zakonodavstvom. Korištena hrana za životinje mora sadržavati udio žitarica i pod-proizvoda žitarica koji čini najmanje 60 % svih sastavnica.

Krmivo koje raste u području proizvodnje, koje prvenstveno čine trave i mahunarke, posjeduje izvrsna bromatološka svojstva, koja se očituju u značajnom povećanju učinkovitosti hrane, što među ostalim doprinosi asimilaciji druge hrane s većom energetskom vrijednošću. Zbog toga je u prehranu goveda „Vitelloni Piemontesi della coscia” uveden znatan udio žitarica, koje se također proizvode u području proizvodnje, čime se odgovara na povećanu potrebu tih goveda za energijom. Na taj je način omogućeno dobivanje trupova s izvrsnim prinosom prilikom klanja, idealnog sadržaja masnoće, izvrsno razvijenog mišićnog sustava, dobre zalihe glikogena, što je potrebno za smanjivanje pH vrijednosti trupova, što omogućuje odlično čuvanje mesa.

3.5. Posebni proizvodni postupci koji se moraju provesti na određenom zemljopisnom području

Uzgoj i tovljenje goveda odvija se na zemljopisnom području određenom u točki 4.

3.6. Posebna pravila za rezanje, ribanje, pakiranje itd.

—

3.7. Posebna pravila o označivanju

Etiketa sadrži naziv „Vitelloni Piemontesi della coscia” ili logotip naziva, navod „Zaštićena oznaka zemljopisnog podrijetla”, za koji se koristi pokrata ZOZP, i simbol Europske unije. Na etiketi mora biti naveden prodajni naziv „odraslo govedo” predviđen važećim nacionalnim zakonodavstvom.

Logotip proizvoda jest sljedeći:

4. Sažeta definicija zemljopisnog područja

Područje proizvodnje „Vitelloni Piemontesi della coscia” odgovara administrativnom području navedenom u nastavku.

Regija Pijemont: pokrajine Alessandria, Asti, Cuneo i Torino. Sljedeće općine pokrajine Biella: Benna, Biella, Borriana, Camburzano, Candelo, Cavaglià, Cerretto Castello, Cerrione, Cossato, Crosa, Donato, Dorzano, Gaglianico, Graglia, Lessona, Magnano, Massazza, Mongrando, Mottalciata, Muzzano, Netro, Occhieppo Inferiore, Occhieppo Superiore, Pollone, Ponderano, Quaregna, Roppolo, Sala Biellese, Salussola, Sandigliano, Sordevolo, Strona, Valdengo, Verrone, Villanova Biellese, Vigliano Biellese, Viverone, Torrazzo, Zimone, Zubiena, Zumaglia. Sljedeće općine pokrajine Novara: Agrate Conturbia, Barengo, Bellinzago Novarese, Biandrate, Bogogno, Borgomanero, Borgo Ticino, Briga Novarese, Briona, Caltignaga, Cameri, Carpignano Sesia, Casaleggio Novara, Castellazzo Novarese, Cavaglietto, Cavaglio d’Agogna, Cressa, Cureggio, Fara Novarese, Fontaneto d’Agogna, Galliate, Gattico, Ghemme, Gozzano, Invorio, Landiona, Mandello Vitta, Mezzomerico, Momo, Novara, Oleggio, Oleggio Castello, Paruzzaro, Recetto, Romagnano Sesia, San Nazzaro Sesia, San Pietro Mosezzo, Sillavengo, Sizzano, Suno, Vaprio d’Agogna, Veruno, Vicolungo. Sljedeće općine pokrajine Vercelli: Albano Vercellese, Alice Castello, Arborio, Balocco, Bianze’, Borgo d’Ale, Buronzo, Carisio, Casanova Elvo, San Giacomo Vercellese, Cigliano, Crescentino, Crova, Desana, Fontanetto Po, Formigliana, Gattinara, Ghislarengo, Greggio, Lamporo, Lenta, Livorno Ferraris, Moncrivello, Palazzolo Vercellese, Ronsecco, Rovasenda, Saluggia, San Germano Vercellese, Santhia’, Trino, Tronzano Vercellese, Villarboit.

Regija Ligurija: sljedeće općine pokrajine Savona: Altare, Arnasco, Balestrino, Bardineto, Bormida, Cairo Montenotte, Calizzano, Carcare, Casanova Lerrone, Castelbianco, Castelvecchio di Rocca Barbena, Cengio, Cosseria, Dego, Erli, Giusvalla, Magliolo, Mallare, Massimino, Millesimo, Mioglia, Murialdo, Nasino, Onzo, Osiglia, Pallare, Piana Crixia, Plodio, Pontinvrea, Roccavignale, Sassello, Toirano, Urbe, Vendone, Zuccarello. Sljedeće općine pokrajine Imperia: Apricale, Armo, Aquila d’Arroscia, Aurigo, Borghetto d’Arroscia, Borgomaro, Caravonica, Castel Vittorio, Cesio, Chiusanico, Chiusavecchia, Cosio d’Arroscia, Diano Arentino, Diano San Pietro, Isolabona, Lucinasco, Mendatica, Montegrosso Pian Latte, Perinaldo, Pigna, Pieve di Teco, Pontedassio, Pornassio, Ranzo, Rezzo, Triora, Vessalico, Villa Faraldi.

5. Povezanost sa zemljopisnim područjem

5.1. Posebnosti zemljopisnog područja

Obilje vode i plodnost tla u području proizvodnje čine izrazito povoljne uvjete za tradicionalni uzgoj goveda „Vitelloni Piemontesi della coscia”. Udio od 90 % poljoprivredne površine u određenom zemljopisnom području namijenjen je proizvodnji žitarica i krmiva. Pedoklimatski uvjeti i obilje vode za navodnjavanje prisutni u ovom području omogućuju proizvodnju hrane koja ima izvrsna nutritivna svojstva, uz visoke prinose po hektaru, kako iz energetskog gledišta, tako i u pogledu bjelančevina; ta hrana može zadovoljiti velike prehrambene potrebe goveda „Vitelloni Piemontesi della coscia” na temelju svojstava proizvoda navedenih u točki 5.2. Proizvodnja krmiva i žitarica u određenom zemljopisnom području omogućuje potpuni razvoj genetskog potencijala goveda „Vitelloni Piemontesi della coscia”.

Osim toga, uzgoj krmiva i žitarica u području proizvodnje omogućuje i jamči tijesnu i dobro utvrđenu komplementarnost između faze uzgoja krava koje doje goveda „Vitelloni Piemontesi della coscia”, kojima su prvenstveno namijenjene površine za ispašu ili krmiva, te faze tovljenja goveda „Vitelloni Piemontesi della coscia”, tijekom kojeg se koriste žitarice proizvedene u najplodnijim područjima. Dakle, riječ je o tijesnoj povezanosti između područja proizvodnje hrane i uzgoja goveda „Vitelloni Piemontesi della coscia”.

5.2. Posebnosti proizvoda

Meso goveda „Vitelloni Piemontesi della coscia” dobiva se od trupova koji se odlikuju većom težinom od trupova običnih goveda, kao i većim prinosom tijekom faza klanja i ekstrakcije mesa te niskim ili vrlo niskim stupnjem prekrivenosti trupa masnim tkivom. Ove se životinje razlikuju od ostalih goveda određenim anatomskim i fiziološkim elementima povezanima s prirodnom genetskom mutacijom, koja je uočena 1886. u pokrajini Cuneo regije Pijemont. Specifična svojstva „buta” (della coscia) ovih životinja ovise o djelovanju posebnog gena koji se nalazi na 2. kromosomu, koji je poznat kao gen za miostatin. Zbog te specifične genetske mutacije gen više ne može vršiti svoju funkciju regulatora proizvodnje miostatina, što dovodi do izvanrednog razvoja mišića, koji je osobito vidljiv na stražnjim nogama goveda „Vitelloni Piemontesi della coscia”. Taj razvoj pospješuje organoleptička svojstva mesa koja potrošači najviše cijene, a to su izrazito niski sadržaj masti, visoki udio bjelančevina te boja u rasponu od ružičaste do sjajne svjetlocrvene. Djelujući na razvoj mišića, osobito mišića buta, mutacija je omogućila bolji rast životinja, dobivanje težih trupova s nižim stupnjem prekrivenosti masnim tkivom te osobito do povećanja prinosa tijekom faza klanja i ekstrakcije mesa. Genetski potencijal razvijen uslijed mutacije idealno je iskorišten zahvaljujući prehrani, koju uzgajivači osmišljaju u skladu s višegodišnjom tradicijom, a koja se prvenstveno temelji na lokalnim žitaricama i krmivu.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Svojstva „buta” (della coscia), opisana u točki 5.2., koja su vidljiva u području proizvodnje, odabir goveda koji provode uzgajivači, njihove potvrđene sposobnosti uzgoja životinja koje imaju značajke navedene u točki 3.2., obilje vode i plodnost zemlje određenog zemljopisnog područja, naziv koji upućuje na pasminu i područje podrijetla; sve su to elementi koji određuju kontekst u kojem se proizvodi meso.

Uzgoj goveda „Vitelloni Piemontesi della coscia”, koji je rezultat sinergije između okoliša, genotipa i ljudskih vještina, razvijen je u dobro definiranom teritorijalnom kontekstu. Potrošači daju mesu goveda „Vitelloni Piemontesi della coscia” proizvedenom na tom području i od tih životinja određenu vrijednost u pogledu kvalitete proizvoda, ali i kvalitete rada. To su razlozi zbog kojih potrošači u mesu goveda „Vitelloni Piemontesi della coscia” prepoznaju komercijalnu vrijednost višu od vrijednosti drugih proizvoda.

Naziv „Vitelloni Piemontesi della coscia” uživa dobro ukorijenjeni ugled još od početka 20. stoljeća, a njegova uporaba zaživjela je u svakodnevnom jeziku i u jeziku trgovine, kako to pokazuju bilteni cijena koji se svaki tjedan objavljuju na popularnim tržnicama, ali i radovi u okviru znanstvenih istraživanja.

Kao primjer navodimo sljedeće:

— tjedne biltene tržnice u Fossanu od 1985.,

— godišnje biltene Gospodarske, industrijske, obrtničke i poljoprivredne industrije pokrajine Cuneo od 1984.,

— od 1983. do 2008. u poglavlju „Tržišta i cijene” strukovnog časopisa L’Informatore Agrario, pod rubrikom „goveda” navodile su se cijene goveda „Vitelloni Piemontesi della coscia” za čitavo tržište regije Cuneo,

— službeni tjedni cjenik veleprodajnih cijena općine Chiavasso od 1994.

Izraz „Vitelloni Piemontesi della coscia”, koji se koristio za meso, također se navodi u znanstvenim časopisima, kako je vidljivo u sljedećim publikacijama:

— u članku objavljenom u međunarodnom znanstvenom časopisu Meat Science (89 (2011.) 84. – 90.), pod naslovom „Genetic parameters of carcass and meat quality traits double muscled Piemontese Cattle”, u kojem je naziv „Vitelloni Piemontesi della coscia” naveden u odlomku 2.1, „animal, beek samples and data” u 2. poglavlju, „Material and method.”

— na stranicama 9. i 13. publikacije I bovini piemontesi della ‚coscia’ in rapporto al problema carne, R. Raimondi – Accademia Economico-Agraria dei Gergofili, koje sadrže fotografije goveda „Vitelloni Piemontesi della coscia”.

Prethodno navedeno svjedoči o važnosti i povijesnoj tradiciji mesa goveda „Vitelloni Piemontesi della coscia”.

Upućivanje na objavu specifikacije

(članak 5. stavak 7. Uredbe (EZ) br. 510/2006)

Ministarstvo je pokrenulo nacionalni žalbeni postupak i objavilo zahtjev za zaštićenu oznake izvornosti proizvoda „Vitelloni Piemontesi della coscia” u Službenom listu Republike Italije br. 268 od 15. studenoga 2013.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP e IGP” (Proizvodi ZOI i ZOZP) (u gornjem desnom kutu zaslona) i zatim na „Prodotti DOP, IGP e STG” (Proizvodi ZOI, ZOZP i ZTS) (na lijevoj strani zaslona) te naposljetku na „Disciplinari di produzione all’esame dell’UE” (Specifikacije podnesene na razmatranje Europskoj uniji).

(1) SL L 343, 14.12.2012., str. 1.

(*1) Zamijenjena Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode.